
ROZSUDOK V MENE SLOVENSKEJ REPUBLIKY Okresný súd Michalovce, samosudca JUDr. Martin Lopuch, PhD., v právnej veci žalobcu: Slovenská televízia a rozhlas, so sídlom Mlynská, 845 45 Bratislava, IČO: 56 398 255, proti žalovanému: A. B., nar. XX.X.XXXX, bytom A. XXX, XXX XX A., o zaplatenie 109,80 EUR s príslušenstvom, takto rozhodol: I. Žalovaný je povinný zaplatiť žalobcovi sumu 109,80 EUR a náklady spojené s uplatnením pohľadávky 2,40 EUR, všetko v lehote 3 dní od právoplatnosti rozhodnutia. II. Žalobca má voči žalovanému nárok na náhradu 100 % vynaložených trov konania. III. Súd zrušuje platobný rozkaz Okresného súdu Michalovce č.k. 12C/37/2025 – 15 zo dňa 15.05.2025 v plnom rozsahu. odôvodnenie: 1. Žalobca sa žalobou doručenou tunajšiemu súdu dňa 28.04.2025 domáhal, aby súd zaviazal žalovaného na zaplatenie sumy 109,80 Eur, náhrady poštovného vo výške 2,40 Eur a náhrady trov konania. 2. Na odôvodnenie uplatneného nároku poukázal na § 30 ods. 1 a 18 zákona č. 157/2024 Z. z. o Slovenskej televízii a rozhlase. Aktívna vecná legitimácia na podanie tohto návrhu mu vyplýva z § 4 ods. 1 a § 10 ods. 5 zákona č. 340/2012 Z. z. o úhrade za služby verejnosti poskytované Rozhlasom a televíziou Slovenska a o zmene a doplnení niektorých zákonov (ďalej len zákon č. 340/2012 Z. z.). Žalovaný je zo zákona platiteľom úhrady za služby verejnosti podľa § 3 písm. a) zákona vo výške 4,64 eur s periodicitou platenia úhrad mesačná a v zmysle § 7 uvedeného zákona. Kontrolou úhrad v zmysle § 8 predmetného zákona zistil, že žalovaný ku dňu podania návrhu nezaplatil úhrady v zmysle zákona za kontrolované obdobie od 01.04.2018 - 30.06.2023 celkovo vo výške 92,80 Eur. Písomnou výzvou z 02.08.2023, odoslanou prostredníctvom pošty, vyzval žalovaného na zaplatenie omeškanej úhrady a na zaplatenie poštových sadzieb súvisiacich s odoslaním výzvy. Žalovaný nezaplatil úhradu a poštové sadzby v lehote do 30 dní, preto je povinný zaplatiť aj pokutu v zmysle § 10 ods. 3 zákona č. 340/2012 Z. z. vo výške 17 Eur. Dlh žalovaného predstavuje 92,80 Eur a pozostáva z 20 neuhradených mesačných predpisov v období od 01.04.2018 - 30.06.2023. Pohľadávka žalobcu tak predstavuje sumu 92,80 Eur a pokutu výške 17 Eur, spolu 109,80 Eur a zaplatené poštovné sadzby 2,40 eur. 3. Žalobca na preukázanie svojho nároku predložil prehľad predpisov a platieb evidovaných na žalovaného, výzvu na úhradu pre žalovaného a hromadný elektronický podací hárok. 4. Súd podľa návrhu žalobcu vydal vo veci platobný rozkaz, ktorý sa žalovanému nepodarilo doručiť, preto ho v súlade s ustanovením § 266 ods. 3 zákona č. 160/2015 Z. z. Civilný sporový poriadok (ďalej
„CSP“) zrušil. Žalovaný sa k žalobe nevyjadril a dňa 28.10.2025 bol vo veci verejne vyhlásený rozsudok bez nariadenia pojednávania v súlade s ustanovením § 219 ods. 3 CSP v nadväznosti na ustanovenie § 297 CSP. 5. Súd vykonal dokazovanie a zistil tento skutkový stav: 6. Zo sumáru predpisov a platieb za kontrolované obdobie od 01.04.2018 do 30.6.2023 VS: 0040653620 súd zistil, že celková suma predpisov bola 336,48 EUR a celková suma platieb bola 241,28 EUR. Na základe uvedeného vznikol rozdiel vo výške 95,20 EUR medzi predpismi RTVS a platbami žalovaného, z toho 2,40 Eur je poštovné. 7. Listom z 02.08.2023 bol žalovaný vyzvaný na zaplatenie sumy 95,20 eur, vrátane poštových sadzieb 2,40 eur, v lehote do 30 dní od doručenia výzvy s upozornením, že ak dlžnú sumu neuhradí, žalobca si uplatní nárok na zaplatenie nedoplatku spolu so zmluvnou pokutou 17 eur. Zároveň bol priložený prehľad predpisov a platieb za kontrolované obdobie. Žalovaný si zásielku doručovanú 10.8.2023 neprevzal. 8. Zistený skutkový stav posúdil podľa týchto ustanovení právnych predpisov: 9. Podľa § 30 ods. 1 zákona č 157/2024 Z. z. o Slovenskej televízii a rozhlase rozhlas a televízia Slovenska zriadená podľa doterajších predpisov sa ku dňu účinnosti tohto zákona zrušuje. Slovenská televízia a rozhlas sa ku dňu účinnosti tohto zákona stáva právnym nástupcom Rozhlasu a televízie Slovenska a preberá všetky jeho práva a povinnosti ku dňu účinnosti tohto zákona. 10. Podľa § 30 ods. 18 zákona č 157/2024 Z. z. o Slovenskej televízii a rozhlase výber a vymáhanie úhrady za služby verejnosti poskytované Rozhlasom a televíziou Slovenska v oblasti rozhlasového vysielania a televízneho vysielania (ďalej len „úhrada“), ktorú bol platiteľ úhrady podľa zákona č. 340/2012 Z. z. o úhrade za služby verejnosti poskytované Rozhlasom a televíziou Slovenska a o zmene a doplnení niektorých zákonov v znení neskorších predpisov v znení účinnom k 30. júnu 2023 povinný zaplatiť do 30. júna 2023, ako aj vymáhanie iných pohľadávok, ktoré vznikli na základe nezaplatenia tejto úhrady, vykonáva odo dňa účinnosti tohto zákona Slovenská televízia a rozhlas podľa zákona č. 340/2012 Z. z. o úhrade za služby verejnosti poskytované Rozhlasom a televíziou Slovenska a o zmene a doplnení niektorých zákonov v znení účinnom do 30. júna 2023; takto vybraté a vymožené úhrady, ako aj vymožené iné pohľadávky sú príjmom Slovenskej televízie a rozhlasu a sú určené na finančné zabezpečenie hlavnej činnosti Slovenskej televízie a rozhlasu. 11. Podľa § 3 písm. a) zákona č. 340/2012 Z. z. platiteľ úhrady (ďalej len „platiteľ“) je a) fyzická osoba, ktorá je evidovaná dodávateľom elektriny v evidencii odberateľov elektriny v domácnosti ako odberateľ elektriny v domácnosti v odbernom mieste, pre spotrebu v byte alebo v rodinnom dome. 12. Podľa § 4 ods. 1 zákona č. 340/2012 Z. z. vyberateľom úhrady a príjemcom úhrady je Rozhlas a televízia Slovenska. 13. Podľa § 6 ods. 1 zákona č. 340/2012 Z. z. platiteľ podľa § 3 písm. a) platí úhradu 4,64 eura za každý aj začatý kalendárny mesiac. 14. Podľa § 7 ods. 1 zákona č. 340/2012 Z. z. povinnosť platiť úhradu vzniká od prvého dňa kalendárneho mesiaca nasledujúceho po kalendárnom mesiaci, v ktorom sa osoba stala platiteľom, a zaniká posledný deň kalendárneho mesiaca, v ktorom osoba prestala byť platiteľom. 15. Podľa § 7 ods. 2 zákona č. 340/2012 Z. z. úhrada sa platí mesačne; úhradu za príslušný kalendárny mesiac je platiteľ povinný zaplatiť do posledného dňa príslušného kalendárneho mesiaca. 16. Podľa § 8 zákona č. 340/2012 Z. z. kontrolu platenia úhrady vykonáva vyberateľ úhrady. 16. Podľa § 10 ods. 1 zákona č. 340/2012 Z. z. platiteľ, ktorý nezaplatí úhradu podľa § 7, je v omeškaní so zaplatením úhrady.
17. Podľa § 10 ods. 2 zákona č. 340/2012 Z. z. ak vyberateľ úhrady zistí, že platiteľ je v omeškaní so zaplatením úhrady, je povinný ho písomne vyzvať do 60 dní od zistenia tejto skutočnosti na zaplatenie tejto úhrady a na zaplatenie poštových sadzieb súvisiacich s odoslaním výzvy na zaplatenie úhrady. 18. Podľa § 10 ods. 3 zákona č. 340/2012 Z. z. ak platiteľ podľa § 3 písm. a) nezaplatí úhradu a poštové sadzby v lehote do 30 dní od doručenia výzvy podľa odseku 2, platiteľ je povinný zaplatiť vyberateľovi úhrady aj pokutu 17 eur. 19. Podľa § 10 ods. 5 zákona č. 340/2012 Z. z. nárok na zaplatenie úhrady, s ktorou je platiteľ v omeškaní, pokuty podľa odsekov 3 a 4 a poštových sadzieb je povinný vyberateľ úhrady uplatniť na súde. 20. Vykonaným dokazovaním mal súd preukázané, že žalovaný je zo zákona osobou povinnou platiť úhradu za služby verejnosti poskytované žalobcom podľa § 3 písm. a) zákona. Ide o fyzickú osobu, ktorá je evidovaná ako odberateľ elektriny, preto je povinná hradiť úhrady za služby verejnosti. Z prehľadu predloženého žalobcom vyplýva, že žalovaný nezaplatil zákonné úhrady za obdobie od 01.04.2018 do 30.6.2023 úhrady v celkovej sume 92,80 Eur (20 mesiacov x 4,64 Eur). 21. Z prehľadu ďalej vyplýva, že žalobca vyzval žalovaného na úhradu dlžných úhrad, preto mu podľa ustanovenia § 10 ods. 2 zákona patrí aj úhrada poštovného v preukázanej výške 2,40 Eur. 22. Žalovaný doposiaľ nezaplatil žalobcovi úhrady za služby verejnosti, preto je podľa ustanovenia § 10 ods. 3 zákona ako fyzická osoba odoberajúca elektrinu povinná uhradiť aj pokutu 17,00 Eur. 23. Nárok žalobcu tak pozostáva z mesačných úhrad za služby verejnosti v sume 92,80 Eur, z nákladov spojených s uplatnením pohľadávky 2,40 Eur a z pokuty 17,00 Eur, spolu 112,20 Eur. 24. Na základe uvedeného súd žalovaného zaviazal na zaplatenie 109,80 Eur a náklady spojené s uplatnením pohľadávky 2,40 EUR, všetko v lehote do 3 dní od právoplatnosti rozhodnutia. 25. Podľa § 255 ods. 1 CSP súd prizná strane náhradu trov konania podľa pomeru jej úspechu vo veci. 26. Podľa § 262 ods. 1 CSP o nároku na náhradu trov konania rozhodne aj bez návrhu súd v rozhodnutí, ktorým sa konanie končí. 27. Podľa § 262 ods. 2 CSP o výške náhrady trov konania rozhodne súd prvej inštancie v lehote do 60 dní po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. 28. O nároku na náhradu trov konania súd rozhodol tak, že žalobcovi ako úspešnej strane v spore priznal voči žalovanému nárok na náhradu 100 % vynaložených trov konania. O výške náhrady trov konania rozhodne súd prvej inštancie v lehote do 60 dní po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. Poučenie: Proti rozsudku je prípustné odvolanie v lehote 15 dní odo dňa doručenia na Okresný súd Michalovce v dvoch vyhotoveniach s prílohami. Odvolanie treba predložiť s potrebným počtom rovnopisov a s prílohami tak, aby jeden rovnopis zostal na súde a aby každá strana dostala jeden rovnopis. Ak strana nepredloží potrebný počet rovnopisov a príloh, súd vyhotoví kópie na jeho trovy. V odvolaní sa má popri všeobecných náležitostiach /§ 127 CSP / uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.
Rozsah, v akom sa odvolanie napáda, môže odvolateľ rozšíriť len do uplynutia lehoty na podanie odvolania. Odvolanie proti rozsudku alebo uzneseniu, ktorým bolo rozhodnuté vo veci samej, možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. (2) Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu uvedenú v odseku 1, ak táto vada mala vplyv na rozhodnutie vo veci samej. (3) Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania. Ak strana konania dobrovoľne nesplní, čo mu ukladá vykonateľné rozhodnutie, môže oprávnený podať návrh na exekúciu.

